**PRITARTA**

**Panevėžio rajono savivaldybės tarybos**

**2019 m. gegužės 30 d. sprendimu Nr. T-**

**PANEVĖŽIO R. RAMYGALOS GIMNAZIJOS 2018 METŲ VEIKLOS ATASKAITA**

**I. BENDRA INFORMACIJA APIE MOKYKLĄ**

 1.1. Mokyklos kontekstinė aplinka (geografinės, kultūrinės, demografinės, ekonominės ir kt. situacijos įtaka mokyklos veiklai).

 Ramygalos gimnazija nuo kitų vidurinį ugdymą teikiančių mokyklų yra nutolusi 16–25 km atstumu. Didėja gyventojų amžiaus vidurkis, mažėja gyventojų ir mokinių skaičius. Ramygalos gimnazija administruoja Uliūnų UDC, Jotainių mokyklos statinius. Gimnazijos aptarnaujamoje teritorijoje vienintelė išlikusi Vadoklių pagrindinė mokykla. Mokiniai atvyksta iš Kėdainių rajono.

Gimnazija renovuota, atitinkanti Higienos normų reikalavimus. Modernizuotas ugdymo procesas: veikia internetas, e. dienynas, kompiuterizuotos darbo vietos, kabinetai aprūpinti daugialypės terpės projektoriais. Didelės spartos kompiuteriais aprūpinti 2 medijų ir IT kabinetai. Naudojamos interaktyvios lentos anglų kalbos ir biologijos, matematikos, planšetės lietuvių kalbos mokymui. Atliktas dalinis 1977 m. statyto korpuso III aukšto koridoriaus ir sporto salės remontas, sutvarkyti 3 mokomieji kabinetai, pirmokų rūbinė, įstatytos 8 triukšmą mažinančios durys, įrengtas pradinių klasių gamtos mokslų kabinetas.

 Ramygalos gimnazijos mokytojai aktyviai naudojasi Kultūros paso teikiamomis galimybėmis, sėkmingai bendradarbiauja ir vykdo edukacines veiklas su vietinėmis institucijomis: bažnyčia, biblioteka, paštu, Muzikos mokyklos filialu, kultūros centru su atviru jaunimo centru, klubu „Savos erdvės“, UAB „Ramygalos malūnas“.

 1.2. Vadybinės veiklos pasiekimai, įsimintini sėkmės atvejai.

Prasmingai paminėtas Lietuvos valstybės atkūrimo šimtmetį. Gimnazijos fasadas nušvito trispalvės spalvomis. Organizuoti konkursai „Raštingiausias gimnazijos mokinys 2018“, meninio skaitymo „Gražiausi žodžiai Lietuvai“, projektas „Aš tikrai myliu Lietuvą“, 1–4 klasių mokiniams. Vyko netradicinė pamoka specialiųjų ugdymosi poreikių turintiems mokiniams „Šimtmečio desertas Lietuvai“ ir netradicinio ugdymo diena „Geltona. Žalia. Raudona“. Gimnazijos pirmūnai vyko į Vilnių susitikti su Nepriklausomybės akto signatarais Lietuvos Respublikos Seime, Kovo 11-osios salėje.

 Kavinėje „Nijus“ vyko popietė „Mūsų geriausieji“, kurioje buvo pagerbti gimnazijos pirmūnai, jų tėvai (globėjai, rūpintojai) ir mokytojai.

Įgyvendinta Mokytojų etatinio darbo apmokėjimo sistema, įforminti darbo sutarčių pakeitimai, pakeisti mokytojų pareigybių aprašymai. Atlikti planuoti Asmens duomenų apsaugos reglamento darbai.

Organizuotas Ramygalos gimnazijos 100-mečio jubiliejus ir jam skirtų renginių ciklas: šalies virvės traukimo festivalis, Šeimos diena, gerų darbų akcija. Parengta iliustracijų knyga „Ramygalos gimnazijai 100“, įrengta profesoriaus Alberto Zalatoriaus literatūrinė svetainė.

 1.3. Darbuotojai:

|  |  |  |
| --- | --- | --- |
| Eil.Nr. |  | 2018 m. gruodžio 31 d. |
| 1. | Bendras darbuotojų skaičius | 77 |
| 2. | Pedagoginių darbuotojų skaičius: | 44 |
|  | vadovai | 2 |
|  | mokytojai (pagrindinės pareigos) | 34 |
|  | mokytojai (nepagrindinės pareigos) | 4 |
|  | pagalbos mokiniui specialistai (psichologas, soc. pedagogas, spec. pedagogas, logopedas, mokytojo padėjėjas, bibliotekininkas ir t. t.) | 4 |
| 3. | Atestuotų pedagoginių darbuotojų skaičius: | 44 |
|  | turinčių eksperto kvalifikacinę kategoriją | – |
|  | turinčių mokytojo metodininko kvalifikacinę kategoriją | 19 |
|  | turinčių vyresniojo mokytojo kvalifikacinę kategoriją | 23 |
|  | turinčių mokytojo kvalifikacinę kategoriją | 2 |
| 4. | Neatestuotų pedagoginių darbuotojų skaičius | – |

1.4. Metinio veiklos plano įgyvendinimas.

 Dėl lėšų stygiaus atsisakyta planuoto V. Gabrieliūtės ir I. Suchodolskos-Miškinės seminaro „Neatpažįstamos patyčios mokykloje“. Mokytojai savo profesines kompetencijas tobulino individualiai. Darbo grupė, vadovaudamasi pasirinktais pokyčio vertinimo rodikliais ir kriterijais, konstatavo, kad gimnazijos uždaviniai ir numatytos priemonės įgyvendinti.

 1.5. Veiklos kokybės įsivertinimas.

Atliktas tyrimas „2, 4, 5, 7 klasių mokinių mokymosi stiliai“. Įsivertinta padėtis, parengtos rekomendacijos ugdymo kokybei tobulinti. IQES online platformoje atlikta mokinių apklausa „Pamokos kokybė“. Dalyvavo 80 proc. 5–8, I–III klasių mokinių. Mokiniai gerai įvertino įvairius pamokos aspektus: mokytojai užduoda klausimus, kurie skatina mane mąstyti (3,3 iš 4), uždavę klausimą palieka užtektinai laiko apmąstyti (3,1), stiprūs mokiniai gauna papildomas užduotis, kurios kelia jiems iššūkius (3,1), per pamokas aptariame, ką reikia išmokti, galime teikti pasiūlymus (2,9), mokytojai nori žinoti, kaip mes vertiname pamokas, ar tinkamas tempas, veiklos (2,9), galime su mokytojais derinti atsiskaitymų laiką (3,2) ir kita. Mokiniai pasigedo individualių ilgalaikių užduočių namų darbams (1,9), galimybės pasirinkti temas, kurių žinias jie norėtų gilinti (2,2), galimybės pasirinkti užduočių atlikimo formas (2,3). Apklausoje apie pamokos kokybę 81 proc. mokinių atsakė, kad visiškai sutinka arba, ko gero, sutinka, kad stiprūs mokiniai gauna papildomas užduotis, kurios kelia jiems iššūkius, 56 proc. mokinių atsakė, kad individualiam darbui gauna skirtingas užduotis, kurios jiems skiriamos atsižvelgiant į jų gebėjimus.

„Olweus“ apklausa parodė, kad bendras patyčių lygis sumažėjo 6,8 proc., tarp berniukų –
4,9 proc., mergaičių – 8,6 proc. Sumažėjo 75 proc. tarnybinių ir kitų pranešimų skaičius.

**II. MOKINIAI**

 2.1. Mokinių skaičius:

|  |  |  |  |  |  |  |  |
| --- | --- | --- | --- | --- | --- | --- | --- |
| Praėjusieji ir ataskaitiniai metai | Ikimokyklinio ugdymo grupės vaikai | 1–4 kl. | 5–8 kl. | 9–10 kl. | 11–12 kl. | Iš viso | Iš jų specialiųjų ugdymosi poreikių turintys mokiniai |
| 2017-09-01 | – | 120 | 137 | 62 | 55 | 374 | 83 |
| 2018-09-01 | – | 102 | 136 | 66 | 48 | 352 | 47 |

 2.2. Mokinių lankomumas:

|  |  |  |
| --- | --- | --- |
| Mokslo metai | Vidutiniškai 1 mokinys per mokslo metus praleido iš viso pamokų | Vidutiniškai 1 mokinys per mokslo metus praleido pamokų dėl nepateisinamų priežasčių |
| Vidut. | 1–4 kl. | 5–8 kl. | 9–10 kl. | 11–12 kl. | Vidut. | 1–4 kl. | 5–8 kl. | 9–10 kl. | 11–12 kl. |
| 2016–2017 | 77,6 | 38,6 | 75,2 | 121,2 | 75,5 | 14 | 3,7 | 9,9 | 32,2 | 10,2 |
| 2017–2018 | 88,4 | 68,5 | 84,9 | 111,1 | 89,1 | 1,1 | 2,7 | 10,7 | 13,4 | 18,1 |

 2.3. Šeimos:

|  |  |  |
| --- | --- | --- |
| Šeimos | Mokinių, gyvenančių šeimose, skaičius | Proc. nuo mokinių skaičiaus |
| Socialiai remtinos šeimos | 105 | 29,8 |
| Socialinės rizikos šeimos | 48 | 13,6 |

 2.4. Mokiniai, palikti kartoti ugdymo programos kursą:

|  |  |
| --- | --- |
| Skaičius | Proc. nuo mokinių skaičiaus |
| 1 | 0,3 |

 2.5. Mokiniai, gaunantieji nemokamą maitinimą:

|  |  |
| --- | --- |
| Mokinių skaičius | Proc. nuo mokinių skaičiaus |
| 105 | 29,8 |

 2.6. Neformalusis vaikų švietimas:

|  |  |  |
| --- | --- | --- |
| Lankančiųjų mokinių skaičius | Mokykloje proc. nuo mokinių skaičiaus | Už mokyklos ribų proc. nuo mokinių skaičiaus |
| 273 | 75,3 | 49,1 |

 2.7. Olimpiados, konkursai ir kiti renginiai:

|  |  |  |  |
| --- | --- | --- | --- |
| Rajono | Regiono | Šalies | Tarptautiniai |
| Dalyva-vusiųmokiniųskaičius | Prizinin-kų/laureatų skaičius | Dalyva-vusiųmokiniųskaičius | Prizinin-kų/laureatų skaičius | Dalyva-vusiųmokiniųskaičius | Prizininkų/laureatų skaičius | Dalyva-vusiųmokiniųskaičius | Prizinin-kų/laureatų skaičius |
| 184 | 58 | 9 | 5 | 306 | 88 | 103 | 1 |

 2.8. Projektai:

|  |  |  |  |
| --- | --- | --- | --- |
|  | Rajono | Šalies | Tarptautiniai |
| Vykdytų projektų skaičius | 2 | 2 | – |
| Dalyvavusių mokinių skaičius | 144 | 151 | – |
| Proc. nuo bendro mokinių skaičiaus | 40,1 | 42,9 | – |

 2.9. Mokiniai, turintieji specialiųjų ugdymosi poreikių:

|  |  |
| --- | --- |
| Skaičius mokykloje | Proc. nuo mokinių skaičiaus |
| 70 (19,9 proc.) | Didelių poreikių | Vidutinių poreikių | Nedidelių poreikių |
| 9 (2,6 proc.) | 26 (7,4 proc.) | 35 (9,9 proc.) |

**III. INFORMACIJA APIE MOKINIŲ VEIKLOS REZULTATUS**

Pradinėse klasėse 0,9 proc. sumažėjo bendras mokinių pažangumas. 5–8 klasių mokinių, kurie mokosi aukštesniuoju ir pagrindiniu lygiu, procentas išaugo iki 53,8 procento. Nuo 5,8 iki
4,5 procento sumažėjo mokinių, turinčių nepatenkinamus įvertinimus.

Lyginant I–II klasių mokinių ketverių mokslo metų pasiekimus matyti, kad nuo
20,5 proc. iki 33,4 proc. išaugo mokinių, kurie mokosi pagrindiniu ir aukštesniuoju lygiu, skaičius. Džiugina II klasių mokinių, kurie dalyvauja projekte „Panevėžio rajono bendrojo ugdymo mokyklų veiklos tobulinimas“, individuali pažanga. II klasių mokinių bendras klasės pažymių vidurkis, palyginus dvejų metų rezultatus, nuolat didėjo.

Matematikos PUPP 2018 m. aukštesniuoju lygiu išlaikė 9,37 proc. gimnazijos mokinių (Lietuvoje – 6,18 proc., Panevėžio rajone – 2,43 proc.). Mokinių, išlaikiusių matematikos patikrinimą aukštesniuoju ir pagrindiniu lygiu, procentas didesnis nei šalyje ir rajone. Patenkinamo lygio nepasiekė 24,9 proc. gimnazijos mokinių (Lietuvoje – 21,79 proc., rajone – 37,25 proc.). Lietuvių kalbos PUPP įvertinimo vidurkis išliko toks pat. Aukštesniuoju lygiu buvo įvertintos 9,38 proc. mokinių žinios gimnazijoje (Lietuvoje – 12,4 proc., rajone – 6,56 proc.).

III–IV klasių mokinių, kurie mokosi pagrindiniu ir aukštesniuoju lygiu, skaičius augo nuo
24,3 proc. iki 26,5 proc., tačiau nuo 14,5 proc. iki 20,4 proc. augo ir mokinių, kurie turi nepatenkinamų įvertinimų, skaičius.

 2018 m. matematikos pasirenkamąjį valstybinį brandos egzaminą išlaikė tik 76,9 proc. abiturientų. Valstybinį lietuvių kalbos ir literatūros egzaminą išlaikė 84,6 proc. (2017 m. – 84,6 proc.), rajone išlaikė 84,9 proc., šalyje – 91,8 proc. abiturientų. Vienas mokinys, 7,7 proc., neišlaikė geografijos egzamino, 2 mokiniai, 15,4 proc., – biologijos. Kitus pasirenkamuosius egzaminus išlaikė visi mokiniai.

 Daugiau nei 70 proc. mokinių aktyviai dalyvavo įvairiose veiklose gimnazijoje ir už jos ribų. Pirmosios ir prizinės vietos laimėtos rajono anglų kalbos, biologijos, chemijos, fizikos, IT, matematikos olimpiadose, meninio skaitymo konkurse. Antra vieta 7 klasių mokinių Panevėžio krašto 5–9 klasių mokinių matematikos olimpiadoje. Net 47 pradinių klasių mokiniai dalyvavo rajono jaunojo kūrėjo konkurse „Kuriu pasaką“. Šalies fotografijos konkurse „Vandens ženklai“ laimėtos
II ir III vietos. Pradinių klasių mokiniai dalyvavo tarptautiniame knygų skirtukų mainų projekte. Gimnazijos šokėjai dalyvavo Lietuvos dainų šventėje „Vardan tos...“ Vilniuje, Panevėžio miesto dienų regioninėje dainų šventėje „Kraičio skrynia“, tarptautiniame festivalyje Lenkijoje, šalies mokyklinėse 1–4 klasių mokinių šokių varžybose „DISKO KALĖDOS 2018“ Vilniuje. Šokių kolektyvui „Gintarėliai“ suteikta antra meninio pajėgumo kategorija. Sportininkai laimėjo pirmąsias ir prizines vietas rajono pavasario ir rudens krosuose, kvadrato, tinklinio, futbolo, stalo teniso, šaškių, kalnų dviračių ir kitose varžybose. Merginų futbolo komanda šalies „Ladygolo“ žaidynių finale laimėjo III vietą.

**IV. PEDAGOGŲ PASIEKIMAI**

4.1. Pedagogų kvalifikacijos tobulinimo prioritetai.

2018 m. mokytojai toliau didelį dėmesį skyrė mokinių savarankiškumo ugdymui, ugdymui už klasės ir mokyklos ribų, stengėsi sudaryti sąlygas kiekvienam mokiniui ugdytis pagal jo galimybes, siejant ugdymo(si) procesą su realiu gyvenimu. Apie 11 proc. visos ugdomosios veiklos buvo organizuojama įvairiomis netradicinėmis formomis, kitose erdvėse. Iki 33 proc. gamtos mokslų pamokų metu mokiniai atliko praktikos ir laboratorinius darbus, tyrinėjo. 59 proc. mokytojų dalijosi patirtimi. 80 proc. mokytojų stebėjo kolegų pamokas. Įvardijo veiksmingus metodus, veiklas. 75 proc. mokytojų dalyvavo L. Gražienės seminaras „Kaip išmokyti visą klasę po vieną. Į mokinį orientuoto ugdymo technologijos“.

 4.2. Pedagoginės veiklos pasiekimai (mokytojų dalyvavimas šalies ir užsienio projektuose, publikuoti leidiniai, vesti seminarai ir kt.).

 Matematikos, lietuvių kalbos ir literatūros, anglų kalbos, šokio mokytojai yra valstybinių ir mokyklinių egzaminų vertinimo komisijų nariai.

 Tikybos mokytoja organizavo nacionalinės viktorinos „Esu katalikas“ I etapą Panevėžio vyskupijoje. Kartu su socialine pedagoge ir technologijų mokytoja įgyvendino Vaikų vasaros užimtumo ir poilsio programos projektą „Patrnerystės akademija“.

 Anglų kalbos mokytojos vedė atviras pamokas, skaitė pranešimus apie dalyvavimą projekte „Erasmus+“ rajono pedagogams.

 Gamtos mokslų mokytojos parengė ir įgyvendino 6 val. kvalifikacijos tobulinimo programą „Mokinių motyvacijos skatinimo būdai išnaudojant netradicines erdves ir dalykų integravimą“, vedė užsiėmimus Upytės Antano Belazaro pagrindinės mokyklos mokytojams „Kokia pamoka yra gera“, skaitė pranešimą „Fizikos tiriamieji darbai“ rajono fizikos mokytojams.

Gimnazijos matematikos mokytojų komanda įgyvendina tęstinį projektą „Panevėžio rajono bendrojo ugdymo mokyklų veiklos tobulinimas“ II klasių mokiniams.

 IT mokytoja parengė konkurso užduotis, organizavo ir pravedė Excel rajono konkursą „Skaičiuoklės ir galvosūkiai“.

 Logopedė vedė metodinį užsiėmimą Ramygalos lopšelio-darželio „Gandriukas“ pedagogams, skaitė pranešimą „Netradicinių, aktyvių ir inovatyvių priemonių bei metodų taikymas ugdant vaikų kalbą“ rajono pagalbos mokiniui specialistams.

 Kūno kultūros mokytojai kartu su Kėdainių BC „Nevėžis“ įgyvendino projektą „Be pykščio Tavo mokykloje“, inicijavo ir organizavo šalies virvės traukimo festivalį, skirtą Lietuvos valstybės atkūrimo ir gimnazijos 100-mečiui, šalies LFF „Futboliuko“ turnyrą.

**V. FINANSAVIMAS**

 2018 m. mokytojų atlyginimai buvo skaičiuojami pagal koeficientų vidurkius. 2018 m. Savivaldybės tarybos patvirtintoje tvarkoje numatyta vadovėliams ir mokymo priemonėms –
6 200 Eur (80 proc.), kvalifikacijos kėlimui – 1 000 Eur (40 proc.), IKT diegimui ir naudojimui –
900 Eur (40 proc.), mokinių pažintinei veiklai – 500 Eur (40 proc.). Savininko teises ir pareigas įgyvendinanti institucija tinkamai finansavo ugdymo planą, skyrė papildomų lėšų atlyginimams ir mokymo priemonėms. 2018 finansiniais metais mokymo priemonėms įsigyti panaudota – 9 700 Eur (156 proc.).

**VI. PROBLEMOS, SUSIJUSIOS SU ĮSTAIGOS VEIKLA, IR DIREKTORIAUS SIŪLOMI JŲ SPRENDIMO BŪDAI**

 Didžiausios problemos yra dalies mokinių mokymosi motyvacijos ir lėšų ugdymui stygius.

 Patvirtinu, kad pateikta informacija yra tiksli ir teisinga.

Gimnazijos direktorius Algis Adašiūnas

PRITARTA

Gimnazijos tarybos 2019 m. gegužės 16 d. posėdžio protokolas Nr. SI-3

SUDERINTA

Panevėžio rajono savivaldybės administracijos

Švietimo, kultūros ir sporto skyriaus vedėjas

Algirdas Kęstutis Rimkus